钦定古今图书集成/明伦汇编/官常典/第727卷 > 汪立信〈子麟〉
## 钦定古今图书集成/明伦汇编/官常典/第727卷 > 汪立信〈子麟〉

按《宋史》本传：立信，澈从孙也。立信曾大父智从澈宣
谕湖北，道六安，爱其山水，因居焉。淳祐元年，立信献
策招安庆剧贼胡兴、刘文亮等，借补承信郎。六年，登
进士第。理宗见立信状貌雄伟，顾侍臣曰：“此阃帅才
也。”授乌江主簿，辟沿江制幕，知桐城县，未上，辟荆湖
制司干办，通判建康府。荆湖制置赵葵辟充策应使
司及本司参议官。葵去而马光祖代之，立信是时犹
在府也，鄂州围解。贾似道既罔上要功，恶阃外之臣
与己分功，迺行《打算法》于诸路，欲以军兴时支散官
物为罪击去之。光祖与葵素有隙，且欲迎合似道，被
旨，即召吏稽勾簿书，卒不能得其疵。迺以开庆二年
正月望夕张灯宴，设钱三万缗，为葵放散官物，闻于
朝。立信力争之，谓不可，且曰：“方艰难时，赵公莅事勤
劳，而公以非理攟拾之。公一旦去此，后来者复效公
所为，可乎？”光祖怒曰：“吾不才，不能为度外事，知奉朝
命而已。君他日处此，勉为之。”立信曰：“使某不为则已，
果为之，必不效公所为也。”光祖益怒，议不行，立信遂
投劾去。初，立信通判江陵府，葵制置荆湖，尝以公事
劾立信；及在沿江府，亦谋议寡谐。立信于葵，盖未尝
有一日之驩也。擢京西提举常平，改知昭信军，权淮
东提刑。景定元年，差知池州，提举江东常平，权知常
州、浙西提点刑狱。明年冬，即嘉兴治所讲行荒政。寻
改知江州，充沿江制置副使，节制蕲、黄、兴国军马，提
举饶“州、南康兵甲”，升江西安抚使。乞祠禄，差知镇江，
寻充湖南安抚使、知潭州。至官供帐之物悉置官库，
所积钱连岁代纳。潭民夏税，“贫无告者予钱粟，病者
加药饵，雨雪旱潦，军民皆有给。兴学校，士习为变。以
潭为湖湘重镇，刱威敌军”，所募精锐数千人，后来者
果赖其用。权兵部尚书、荆湖安抚制置、知江陵府。时
襄阳被围危急，立信上疏，请益安陆府屯兵，凡边戍
皆不宜抽减。黄州守臣陈奕素蓄异志，朝廷宜防之。
迺移书似道，谓：“今天下之势，十去八九，而君臣宴安，
不以为虞。夫天之不假易也，从古以然，此诚上下交
修以迓续天命之几，重惜分阴，以趋事赴工之日也。
而迺酣歌深宫，啸傲湖山，玩岁愒日，缓急倒施，卿士
师师非度，百姓郁怨非上，以求当天心，俯遂民物，拱
揖指挥，而折冲万里者，不亦难乎！为今日之计者，其
策有三：夫内郡何事乎多兵？宜尽出之江干，以实外
御。算兵帐见兵可七十馀万人，老弱柔脆，十分汰二，
为选兵五十馀万人，而沿江之守则不过七千里。若
距百里而屯，屯有守将，十屯为府，府有总督。其尢要
害处，辄参倍其兵。无事则泛舟长淮，往来游徼，有事
则东西齐奋，战守并用，刁斗相闻，馈饷不绝，互相应
援，以为联络之固。选宗室亲王忠良有干用大臣立
为统制，分东西二府，以莅任得其人，率然之势，此上
策也。久拘聘使，无益于我，徒使敌得以为辞，请礼而
归之，许输岁帛以缓师期。不二三年，边遽稍休，藩垣
稍固，生兵日增，可战可守，此中策也。二策果不得行，
则天败我也。若衔璧舆榇之礼，则请备以俟。”似道得
书大怒，抵之地，诟曰：“瞎贼狂言敢尔！”盖以立信目微
眇云。寻中以危法废斥之。咸淳十年，大元兵大举伐
宋，似道督诸军出，次江上，以立信为端明殿学士、沿
江制置使、江淮招讨使，俾就建康府库募兵，以援江
上诸郡。立信受诏不辞，即日上道，以妻子托爱将金
明，执其手曰：“我不负国家，尔亦必不负我。”遂行。与似
道遇芜湖，似道拊立信背哭曰：“不用公言，以至于此。”
立信曰：“平章、平章，瞎贼，今日更说一句不得。”似道问
立信何向？曰：“今江南无寸土干净地，某去寻一片赵
家地上死，第要死得分明尔。”既至，则建康守兵悉溃，
而四面皆北军。立信知事不可成，叹曰：“吾生为宋臣，
死为宋鬼，终为国一死，但徒死无益耳，以此负国。”率
所部数千人至高邮，欲控引淮、汉，以为后图。已而闻
似道师溃芜湖，江、汉守臣皆望风降遁，立信叹曰：“吾今日犹得死于宋土也。”乃置酒召宾佐与诀，手为表，
起居三宫，与从子书，属以家事。夜分，起步庭中，慷慨
悲歌，握拳抚案者三，以是失声，三日扼吭而卒。以光
禄大夫致仕，《遗表》闻，赠太傅、大元丞相。伯颜入建康，
金、明以其家人免。或恶立信于伯颜，以其二策及其
死告，且请戮其孥。伯颜叹息久之，曰：“宋有是人，有是
言哉！使果用我，安得至此！”命求其家厚恤之，曰：“忠臣
之家也。”金明以立信之丧归葬丹阳。立信子麟，内书
写机宜文字，在建康，不肯从众降，崎岖走闽以死。初，
立信之未仕也，家窭甚，会岁大侵，吴渊守镇江，命为
粥以食流民，使其客黄应炎主之。应炎一见立信，与
语，心知其非常人，言于渊，渊大奇之，礼以上客，凡共
张服御视应炎为有加，应炎甚怏怏。渊解之曰：“此君，
吾地位人也，但遭时不同耳。君之识度志业，皆非其
伦也，盍少下之。”是年，试江东转运司，明年登第。后其
践历略如渊，而卒死于难，人谓渊能知人云。